Sihilisus

**Sihilisus** ehk **transitiivsus** on tegusõna omadus väljendada sihilist, suunatud tegevust ja siduda endaga grammatiline objekt ehk sihitis. Transitiivsust käsitletakse kui nähtust, mis kirjeldab, kui tugevalt on omavahel seotud tegevus, selles osalejad ja tulemus. Seda vaadeldakse kui järkjärgulist nähtust, mida käsitletakse nii semantilisest kui ka süntaktilisest vaatenurgast.

Transitiivsus kuulub öeldise leksikaalsete kategooriate hulka.

Laused, mille öeldist laiendab sihitis, on transitiivlaused ning laused, milles öeldise juures sihitis puudub, on intransitiivlaused.

* Verbid, mis tavaliselt esinevad koos sihitisega, on **sihilised tegusõnad** ehk transitiivverbid: *arvama, mõistma, usaldama, petma, üllatama*.

* Verbid, mis tavaliselt koos sihitisega ei esine, on **sihitud tegusõnad** ehk intransitiivverbid: *olema, jääma, elama, meenuma, pagema*.

## Transitiivsus semantilisest vaatenurgast
Semantilisest vaatepunktist ei piirdu transitiivsus ainult sihitise olemasoluga. Transitiivlauses tegutseb tegija, kes mõjutab lauses osalejat - mida otsesem, tahtlikum ja tulemusele suunatum on mõju, seda kõrgem on transitiivsuse aste.

* Kõrgem transitiivsus: *Mees lõi klaasi katki.*
* Madalam transitiivsus: *Mees vaatas klaasi.*

Füüsilised tegevused on tavaliselt transitiivsemad kui vaimsed või emotsionaalsed protsessid, nagu *armastama* või *nägema*, sest objekti mõjutatus on abstraktne.

## Transitiivsus süntaktilisest vaatenurgast
Süntaktiline käsitlus lähtub sellest, mitu argumenti on verbil. Sellest lähtudes jaotatakse verbid järgnevalt:

* Intransitiivne verb – verb, millel ei ole sihitist, aga on üks argument, tavaliselt alus. Näiteks *laps magab.*
* Transitiivne verb – verb, mis väljendab sihilist tegevust ja seetõttu on lauses ka sihitis ja kaks argumenti: alus ja sihitis. Näiteks *laps loeb raamatut.*
* Ditransitiivne verb – verb, millel võib olla nii otsene kui ka kaudne sihitis, nõuab kolme argumenti: alust ning otsest ja kaudset sihitist. Näiteks *ema andis lapsele raamatu.*

## Transitiivsus ja verbivalents
Transitiivsus on tihedalt seotud verbivalentsi mõistega. Valents kirjeldab, mitu ja millist argumenti verb nõuab. Selle alusel eristatakse:

* nullvalentseid verbe (*koitma*)
* ühevalentseid verbe (*aevastama*)
* kahevalentseid verbe (*armastama*)
* kolmevalentseid verbe (*andma*)

Lisaks eristakse:

* semantilist valentsi - tähenduse seisukohalt vajalikud osalised
* süntaktilist valentsi - lauses tegelikult väljendatud argumendid 

Näiteks võib verb *sööma* olla semantiliselt kahevalentne, kuid esineda süntaktiliselt objektita *(Ma söön).*

## Transitiivsus kui skaala
Keeleteaduses käsitletakse transitiivsust skaalana, mida mõjutavad mitmed parameetrid. Nendeks on osalejate arv, subjekti agentiivsus, tegevuse piiritlus ja aspekt, objekti mõjutatuse aste.

### Osalejate arv
Mida rohkem osalejaid lauses on, seda kõrgem on transitiivsus. Objektiga laused on üldiselt transitiivsemad kui objektita laused.

* Üks osaleja → madalam transitiivsus, näiteks *laps magab.*
* Kaks osalejat (subjekt + objekt) → kõrgem transitiivsus, näiteks *laps loeb raamatut.*
* Kolm osalejat → sageli väga kõrge transitiivsus, näiteks *ema andis lapsele raamatu.*

### Subjekti agentiivsus
Teadlik tegutseja, kes tahab midagi teha, kontrollib tegevust. Mida konkreetsem on subjekt, seda kõrgem transitiivsus.

Näiteks:

* *Klaas purunes* → subjektil pole tahet ega kontrolli
* *Mees purustas klaasi.* → subjekt tegutseb tahtlikult

### Tegevuse piiritletus ja aspekt
Kui tegevusel on selge lõpp või tulemus, on transitiivsus kõrgem.

Näiteks sama verbi puhul võib olla erinev transitiivsus: **madalam** (*Maarja sõi õuna* → tegevus toimub, aga pole selge, kas õun sai otsa) ja **kõrgem** (*Maarja sõi õuna ära* → tegevus lõpetatud, objekt on täielikult mõjutatud).

### Objekti mõjutatuse aste
Transitiivsuse määramisel on oluline see, kas ja kui palju on objekt mõjutatud.

Madala mõjutatuse korral, kus objekt on lihtsalt tajutuv või kogetud, on madalama transitiivsusega, näiteks:

* *Mees vaatas maja.*
* *Ta kuulas muusikat.*
* *Ma armastan sind.*

Kõrge mõjutatuse korral objekt muutub, hävib, valmib võib saab muul moel uue seisundi, on kõrgema transitiivsusega, näiteks:

* *Mees ehitas maja valmis.*
* *Laps lõhkus mänguasja.*
* *Õpetaja parandas vea ära.*

## Transitiivsus eesti keeles
Eesti keeles ei saa transitiivsust määratleda ainult selle põhjal, kas lauses on objekt või mitte. Oluline on ka see, milline objekt on ja kuidas ta tegevuses osaleb. Transitiivsus on järkjärguline skaala, mitte binaarne omadus. Eesti keeles võib:

* objekt puududa, kuid olla tähenduses olemas (nullobjekt)
* objekt olla üldine, mitte konkreetne (geneeriline objekt)
* objekt mitte olla klassikaline mõjutatav asi (sisaldussihitis, ebatüüpiline objekt)
* sama verb käituda eri kontekstides erinevalt (labiilsed verbid) 

### Nullobjekt
Nullobjekt tähendab, et verb eeldab objekti, kuid seda ei öelda lauses välja, sest see on niigi selge, pole oluline või räägitakse tegevusest üldisel tasandil. See on semantiliselt olemas, kuid süntaktiliselt puudu.

Nullobjekti puhul on verb oma tähenduselt transitiivne, kuid lause käitub vormiliselt intransitiivselt. See näitab, et transitiivsus ei sõltu ainult sellest, kas objekt on lauses nähtav või mitte.

Näiteks:

* *Ta sööb suppi.* → kõrgem transitiivsus
* *Ta sööb.* → madalam transitiivsus

### Geneeriline objekt
Geneerilise objekti puhul on objekt lauses olemas, kuid selle mõjutatus on nõrk. Objekt on üldine ega "saa otsa“ ja tegevusel puudub konkreetne lõpp. Seetõttu on sellised laused vähem transitiivsed kui näiteks:

* *Õpetaja parandab vigu.*
* *Ta loeb raamatuid.*
* *Laps sööb kommi.*

### Sisaldussihitis
Sisaldussihitis kordab või täpsustab verbi tähendust. See ei ole tegevuse siht, vaid pigem selle sisu ning on sageli semantiliselt tihedalt verbiga seotud. Sisaldussihitis on vahepealne nähtus, sest kuigi grammatiliselt on tegemist objektiga, ei muutu see objekt tähenduslikult iseseisvalt. Sellised laused on seetõttu:

* rohkem transitiivsed kui *Mees magas*
* vähem transitiivsed kui *Mees lõhkus klaasi* 

### Ebatüüpiline objekt
Ebatüüpiline objekt väljendab tulemust, seisundimuutust või tegevuse intensiivsust. Ebatüüpilist objekti sisaldavad laused on transitiivsed, sest objekt on olemas, kuid tähenduselt on need lähedased intransitiivsetele tegevustele.

Näiteks:

* *Ta jooksis end hingetuks.* → saavutatakse seisund
* *Laps kukkus põlved katki.* → väljendavad tegevuse tulemust 

### Labiilsed (ambitransitiivsed) verbid
Labiilsed verbid näitavad, et transitiivsus ei ole verbi püsiv omadus. Sama verb võib eri kontekstides olla erineva transitiivsusega. 

Labiilne verb võib esineda:

* objektiga
* ilma objektita
* ilma vormimuutuseta 

Näiteks:

* *Ema avas ukse.* → transitiivne
* *Uks avanes.* → intransitiivne

Transitiivsed verbid võivad esineda ka intransitiivses lauses ja vastupidi, näiteks:
* sihiline verb *laulma* intransitiivlauses ehk ilma sihitiseta: *Nad laulsid kõvasti ja valesti*, vrd *Nad laulsid *'koledaid laule***;
* sihitu verb ''elama'' transitiivlauses ehk sihitisega: ''Igaüks elagu '''oma elu***, vrd *Igaüks elagu seal, kus tahab*.

Intransitiivverbidega koos esinev sihitis on oma sisult ebatüüpiline: *Ta nuttis endal *'silmad*' peast välja*.

## Kuueastmeline transitiivsuse skaala eesti keeles
Eesti keele verbide transitiivsust on kirjeldatud kuueastmelise kontiinumina, mida on käsitlenud Natalia Vaiss. 

### Rangelt intransitiivsed verbid

* ei esine sihitisega mitte üheski kasutusmallis, nõuavad ainult subjekti
* subjekt on enamasti mitteagentiivne (loodus, protsess)
* mõnel on kohustuslik määrus, näiteks *loobuma millest*, *nõustuma millegagi*, mis ei muuda verbi transitiivseks
* sageli väljendavad oleku- või seisundimuutust, eksistentsi, algust või lõppu, ilmastikunähtust, näiteks *sulama*, *loobuma*, *nõustuma*, *ühinema*
* sageli kausatiivpaar, näiteks *sulama – sulatama* 

### Üldiselt intransitiivsed verbid

* tavaliselt sihitiseta, kuid võivad esineda ebatüüpilise või sisaldussihitisega (sama tüvega või semantiliselt sarnane nimisõna, näiteks *laulis laulu*, *tantsis tantsu*)
* ebatüüpilised objektid muudavad tegevust aspektuaalselt piiritletumaks (nt *jooksis end hingetuks*)
* subjekt on enamasti agentiivne, tegevus tahtlik ja kontrollitav
* verbid, näiteks *kukkuma*, *magama*, *jooksma*, *tantsima*, *laulma*
* mõned on rohkem transitiivsemad (*laulma, tantsima*) kui teised (*kukkuma*) 

### Prototüüpselt ja polüseemselt labiilsed verbid

* saab kasutada nii sihitisega kui sihitiseta, sihitis muudab tähendust või fookust
* sageli polüseemsed, eri tähendustes transitiivsed või intransitiivsed
* võivad olla patsienti säilitavad (nt *poiss ehmatab ema → ema ehmatab*), agenti säilitavad (nt *kolib linna → kolib klaverit linna*)
* sageli emotsiooniverbid (*rõõmustama, pahandama*), liikumisverbid ja faasiverbid (*peatama, jätkama*) 

### Intransitiivsena kasutatavad transitiivsed verbid

* nõuavad objekti, kuid võivad esineda ka objektita, kui fookuses on tegevus ise
* sihitiseta kasutus ei muuda verbi vormiliselt intransitiivseks, kuid muudab tähendust üldisemaks
* korduvtegevusi väljendavad verbid: *sööma*, *harjutama*, *koristama*, *kirjutama*, *õmblema* 

### Üldiselt transitiivsed verbid

* tüüpiliselt sihilised
* sihitiseta kasutus on regulaarne ja leksikaliseerunud, näiteks *jätkab oma ametis*
* objektita kasutus võib olla modaalne või idiomaatiline
* tihti polüseemsed: transitiivne tähendus on konkreetne, intransitiivne üldistav, näiteks jooma kui vedelikku tarbima, aga ka kui alkoholi tarvitama
* verbid, näiteks *alustama*, *jätkama*, *lõpetama*, *jooma*, *nägema* 

### Rangelt transitiivsed verbid

* verbid nõuavad kindlasti objekti
* ei võimalda nullobjekti
* semantiliselt väga kõrge transitiivsusega – subjekt on tugev agent, objekt selge patsient
* tavaliselt väljendavad abstraktset tegevust, loomis- või mõjutamisprotsessi, näiteks *moodustama*, *põhjustama*, *sisaldama*, *eeldama*, *omama* 

## Viited